钦定古今图书集成/明伦汇编/氏族典/第370卷 > 《廖用贤尚友录》 > 阎昶
## 钦定古今图书集成/明伦汇编/氏族典/第370卷 > 《廖用贤尚友录》 > 阎昶

按《嘉祥县志》：“昶，邑庠生。不忍其父之卒，抱尸悲号，饮
食绝，六日而亡。”

《魏志王朗传》注：“薛夏，天水人。天水旧有姜、阎、任、赵四
姓，常推于郡中。而夏为单家，不为降屈，四姓欲共治
之，夏乃游逸诣京师，太祖甚礼遇之。”

《五代史史弘肇传》：弘肇与苏逢吉、杨邠会饮王章第，
酒酣，为手势，令弘肇不能为。客省使阎晋卿坐次，弘
肇屡教之。苏逢吉戏曰：“坐有姓阎人，何忧罚爵？”弘肇
妻阎氏，酒家倡以为讥己，大怒，以丑语诟逢吉，逢吉
不较，弘肇欲殴之，逢吉先出，弘肇起，索剑欲追之，杨
邠泣曰：“苏公，汉宰相，公若杀之，致天子何地乎？”弘肇
驰马去，邠送至第而还。

《续文献通考》：理宗时，阎贵妃与马天骥、丁大全专政。
有人书国门曰：“阎马丁当，国势将亡。